PROTOKOLL

|  |  |
| --- | --- |
| **Projekt:** Kadrina valla üldplaneering ja KSH | **Teema:** Avalik arutelu |
| **Planeeringu koostamise korraldaja:** Kadrina Vallavalitsus | **Konsultant:** Hendrikson DGE |
| **Toimumiskoht: Kadrina Rahvamaja ja** Teams veebikeskkond | **Aeg:** 29.01.2025 kl 18.00-19.00 |

Osalejad: eraldi lehel

Päevakava:

Merje Verhovitš (Kadrina Vallavalitsus) tutvustab avalikul väljapanekul esitatud arvamusi ja ettepanekuid.

Küsimused kohalolijatelt:

Eraisik: Mis on roheline võrgustik?

Anni Kurisman (Hendrikson DGE, edaspidi AK): Roheline võrgustik on planeeringuline tööriist, mis ühendab kaitsealad sidusaks võrgustikuks. Koosneb tugialadest, mis hõlmab tavaliselt suuremaid loodusalasid (kaitstavad alad ja neid ümbritsevad alad). Elustiku liikumise tagamiseks jäävad tugialade vahele koridorid.

Eraisik: Kõik majandusmetsad on märgitud rohekoridoris nii suurele alale ning on selline tunne, et need ei ole koridorid, vaid rohealad. 80% metsadest on kõik rohekoridoris, see on väga suur küsimärk.

Aivar Aruja (Kadrina Vallavalitsus, edaspidi AA): Kadrina vallas on looduskaitse- ja piirangualasid kokku 60% kogu pindalast. Looduskaitsealasid on 40-46% ehk seetõttu need koridorid ongi. Rohekoridoris olemine ei takista metsamajandamist.

Eraisik: Rohekoridorid on kohati nii laiaks viidud, et need on sama suured kui tugialad.

AK: Üldjuhul on ikkagi kitsamad, aga vaatame pärast kaarti.

Eraisik: Kas kogukonnametsa teema ei tõstatunud üldplaneeringu koostamise käigus?

Veronica Luidalepp (Hendrikson DGE, edaspidi VL): Eeldan, et räägite KAH-aladest. Need on määratud kahes kohas: Tirbiku külas ja teine on Viitna kandis.

Eraisik: Mis on tugialal lubatud ja mis on keelatud?

VL: Uusi kompaktsemaid hoonestusgruppe ei tohi kavandada tugialale. Rohkem on tingimusi sellest suunas, et üldplaneeringu suunab, et mets võiks jääda metsaks. See, kuidas te seda majandate, seda nii palju ei suunata. Pigem on selliseid tingimusi, et ärge ehitage sinna uusi tiheasustuslasid ja kui on soov sealt mingi tee läbi tõmmata, siis see vajab samuti rohkem tähelepanu.

AK: Kaitstavad alad tulenevad kaitsekorralduskavast. Majandamise osas on antud soovitused. Kui te tahate elustikurikkust hoida, võite tervislikult neid kasutada. Aga see on teie võimalus. Kui saate, siis rakendate ja kui ei saa, siis ei rakenda.

Eraisik: Kui naaber ei vasta midagi, kas seda loetakse vaikivaks nõusolekuks? Tänapäeval üsna levinud, et inimene ei vasta sulle ei eitavalt ega jaatavalt. Kuidas seda tõlgendatakse? Kas see on nõusolek või keeldumine?

AA: Kui me lähtume täpselt ehitusseadustikus sätestatud menetlusest, siis kaasatatavad ja kes ei vasta, loetakse vaikimisi kooskõlastatuks. Väga suures piirkonnas ei ole võimalik, aga kui jääb ühe-kahe naabri vahele, siis on alati võimalik nende inimeste arvamus saada. Ehitusseadustik ütleb jah, kaasatakse, aga kui ei vasta, siis loetakse vaikimisi kooskõlastatuks.

Merje Verhovitš (Kadrina Vallavalitsus, edaspidi MV): Planeerimisseaduses on samamoodi, et esitame planeeringu arvamuse avaldamiseks piirinaabritele. 30 päeva jooksul on teil õigus aega arvamust avaldada ja kui nad ei ole midagi reageerinud, siis me eeldame, et neil ei ole vastuväiteid.

Eraisik: Kus meil Kadrinas need vaatekoridorid on?

AA: Viadukti- ja kirikutorni vahele jääb Eleringi alajaam ja raudteejaam. Eesti Energia hirm oli see, et nad ei saa oma kontaktvõrku paigaldada.

Eraisik: Kuidas ma saan teada, kes on minu naaber?

AA: Kohalik omavalitus kaasamiseks saab andmed vaadata kinnistusraamatust ja isikuandmeid rahvastikuregistrist. Kui teil on soov oma naabrite aadressid saada, siis on võimalik naabri nime, kinnistu omanikunime, kinnisturaamatust küsida. See maksab 1 euro ja sinna peab panema ka põhjuse. Näiteks, et ma tahan oma naabriga kontakti saada.

Eraisik: Kui ma olen selline inimene, kes ei oska internetis käia. Kas ma võin siis valla poole pöörduda?

MV: Nime saab teada, aga telefoninumbrit või e-maili, et ühendust võtta, seda ei saa KOV anda. Seda ei tohi vald anda, kui nõusolekut ei anta.

AA: Omavalitsus ehk meie ei või väljastada lihtsalt, et te tahate teada naabri nime.

AA: Kui te põhjendate ära, et teil ei ole lihtsalt uudisihimu või näiteks naabripuud langevad teile, et teil on õigustatud huvi. Õigustatud huvi korral võivad ametiasutused andmeid väljastatada, aga te peate põhjendama siis seda.

Eraisik: Sellega jäävad Kadrina ettevõtjad oluliselt kehvemasse olukorda, kui Rakvere linnas või Tapal. Kui on tootmismaa nt pool hektarit ja sa võid sellest 2500 ainult hoonestada. Sinna hoonestusala sisse lähevad parklad ja muud. Kadrina ettevõtja peab ostma oluliselt suurema maa, sinna panema oluliselt rohkem raha sisse, et saada samaväärset ehitusõigust kui Rakvere linnas.

AA: Esitatud ettepanekus oli kahel maal ainult see täisehitusprotsent peaegu täis - ühel oli 30 ruutmeetri võrra üle ja teisel ei olnud. Me räägime täisehitusprotsendina hoone ehitusalusest pinnast, me ei räägi parklatest, juurdepääsuteedest, vaid hoone ehitusalusest pinnast. Täisehitusprotsent on hoone alune pind. Võttes kõikides nendes kruntides, mis ettepanekus oli, osadel sai seal veel 2000 ruutmeetrit juurde ehitada.

Eraisik: Kui ma parklale ehitan PVC halli, siis see enam arvesse ei lähe?

AA: Kui on lihtsalt varikatus, siis see on rajatis. PVC hall on natuke teine, kui on mingi varikatus, millel on mingi 2-3 seina ees. HAKA Plasti omad on nüüd kõik seadustatud, sest 2 aastat tagasi tahtsid saada kasutusluba oma tootmishoonele ja nad enne väitsid, et nende hallid on rajatised. Päästeamet ei kooskõlastanud nende uue hoone juurdehitust ja nad seadustasid kõik. Täna on need kõik hoonetena üles märgitud.

MV: Rakvere linna üldplaneering on ikka päris vana. Kui nad hakkavad uut koostama, siis arvatavasti need tingimused lähevad seal karmimaks.

Eraisik: Sama on ka Tallinnas. Äri- ja tootmismaadel ei hakata puid kasvatama. Seal pannakse hooned hoonete otsa ja tehakse küll need drenaažialad ja väikevormid, aga keegi ei hakka sinna kõrghaljastust tamme ega vahtra ega puid istutama. See on ebaloogiline.

AA: Kõrghaljastuse alla lähevad ka põõsad, elupuud ja sellised asjad.

Eraisik: Vanasti algas kõrghaljastus 12-meetrist, võib-olla on nüüd alla poole toodud.

VL: Tallinna linnas väga sageli pole uut üldplaneeringut ja ehitised rajatakse vanade üldplaneeringute alusel. Üldjuhul kõik uued üldplaneeringud määravad kõrghaljastuse protsendi. See on üks asi, mis on kliimamuudustest tulenevalt vajalik. See, et praegu rajatakse mingit keskkonda, mis pole kliimat soodustav, ei tähenda, et see ka tulevikus nii on. 10% krundile kõrghaljastust rajada ei ole väga palju, need on sageli mõned puud ainult.

Eraisik: [küsimus Tapa tee ja Viru tn vahelise teeehituse kohta] Kas mõeldi autoteed, kõnniteed või käigurada?

VL: Sõiduraja ettepanek oli. Käigurajad on kõik okeid, neid saab rajada.

Eraisik: Tuuleenergeetikat käsitletakse eraldi eriplaneeringus, mis on arusaadav ja tervitatav, aga küll on paar punkti sees ka üldplaneeringus, mis võivad lihtsalt ka eriplaneeringu edasist protsessi pärssida. Üks oli tuuliku kaugus avalikult kasutatavalt teelt, mis on minu hinnangul aegunud valemi järgi ehk need normid on muutunud ja selle võiks päevakohastada. Valem on muutunud: kaugus=H+0,5 labade läbimõõdust.

AA: Muudame seda üldplaneeringus. Edaspidi lähtutakse teede projekteerimise normidest ehk valemit ei tule iga kord, sest norm võib homme jälle muutuda. Meil on kahju, et Transpordiamet kooskõlastamise hetkel ka ei juhtinud tähelepanu sellele, et normid on muutunud. Me selle tõesti asendame, et lähtutakse teede projekteerimise normidest, sest arvväärtused võivad ajas muutuda.

Eraisik: Üldplaneeringus on määratud, et tuuliku masti ja pöörlevate labade varjud ei tohi langeda naaberkinnistu elamu õuemaale ega üldkasutatavale alale. Põltsamaa valla visualiseeringutes on lähtutud metoodikast või statistikast, et varjud ei tohi aasta jooksul aknast sisse paista ja naaberkinnistule olla aastas kauem kui 8 tundi või 30 minutit päevas. Jutt käib tegelikult väga kindlast perioodist, kui päike võib olla kindla nurga all ehk selle varjutus võib ulatuda kuni 1,5 – 1,8 km kaugusele. Meie ettepanek oli, et kas sinna saaks lisada juurde mitte enam kui 8 tundi aastas või 30 minutit päevas.

VL: Me saame sellest murest aru ja arvestame seda. Kirjutame üldplaneeringusse sisse, et varjutusega tuleb arvestada ja seda tuleks hinnata, aga lähtuma peab ka siis sellel ajahetkel kehtivatest regulatsioonidest ja soovitustest. Praegu toote ühe soovituse välja, aga see võib varsti jälle muutuda.

Eraisik: Kas paika on pandud ka tuulikute maksimaalne kõrgus, mida Kadrina vallas tohib püstitada?

AA: Meil on üldplaneeringus väga vähe neid absoluutseid reegleid ja üks absoluutne reegel on see, et kõikide üle 30-meetriste üksiktuulikute puhul tuleb koostada detailplaneering. Detailplaneeringu koostamise käigus arutatakse kui kõrge. 5 aastat tagasi räägiti tuulikute maksimaalsest kõrgusest 200 m, täna räägitakse 270-300 m. Seetõttu ei ole seda piirangut pandud, aga see piirang tuleb läbi detailplaneeringu. See on üks väheseid absoluutseid reegleid, kus omavalitsusel pole kaalumiskohta ehk üle 30 meetri on detailplaneering.

Eraisik: On hirm, et tuulikud järjest kasvavad. Võib-olla kümne aasta pärast tehakse juba 500-meetriseid tuulikud. Olete seda rakendanud, et panna see piir ette, et kellele 150 m ja kellele 180 m või mingi muu. Minu ettepanek on, et rakendada Kadrina vallas kõrguste piirang 150 m. Need, kes tahavad teha neid 300 m ja kõrgemaid, valivad siis sobivad kohad. Tuuleparkide vastu ei ole, neid võib tulla, kui on vaja, aga on etteantud kõrgus. Kui see kõrgus ei sobi, siis tuleb neil endal leida äriplaani elluviimiseks mingi teine asukoht. Ja see, kas see tasuv on või mitte, on juba arendaja enda mure, mitte Kadrina valla elanike mure või Kadrina valla mure, et nende äriplaanis numbrid kokku ei hakka jooksma.

AA: Üldplaneeringu kontekstis räägime üksiktuulikutest. Eriplaneeringu kontekstis räägime teistest tuulikutest. Kuna meil on see otsus tehtud juba mitu aastat tagasi, siis me ei hakka enam tagasi minema.

VL: Üldplaneeringuga ei ole võimalik planeerida mitte ühtegi üle 30 m tuulikutega tuuleparki. Kui me paneksime selle tingimuse, et kehtib 150 m, siis see kehtib ainult nendele üksikutele tuulikutele, mida hakatakse detailplaneeringute alusel tegema. Kui teil on need ettepanekud, siis on see rohkem eriplaneeringu teema, mida meie kahjuks selles protsessis ei saa midagi muuta.

Eraisik: Kas enne tuulikute planeerimist tuleb terviseuuringud ära teha, kuidas need inimestele mõjuvad?

MV: Meil on mõttes teha teatud uuringud.

Eraisik: Kõrghaljastus on ikkagi kõrged puud ja põõsad, mis on üle 2,5 m. Aga kõrged puud ainult, mitte et ma saan hoovi 2,5 m puude ja põõsastega täita. See ei ole niimoodi päris.

AA: Kui sa paned selle paju või pihlaka vms, siis viie aasta pärast on see kõrghaljastus. Eramukruntidel ei ole meil üldse sätestatud kõrghaljastuse tingimust. See nõue tuleb 3- ja enama korruseliste korterelamute jaoks. Kui sul on 1000 m2 krunt, siis vähemalt 300 m2 peab jääma haljasmaaks. Hajaasutuses on üldse teised reeglid. Seal on krundid suuremad ja pole kehtestatud kõrghaljastuse nõuet.

Eraisik: Metsad on pandud kõik rohekoridori. Natura alad - lageraie keeld, metsloomadele ei tohi rajada soolakut. Karta on, et kunagi riik ütleb ilusti oma, et teeme rohevõrgustiku alad Natura aladeks. Vot siis hakkab nali pihta. Vald ei saa enam üldse sõna võtta. Miks nii laialt?

AK: Mõte siis on selles, et kuna Kadrina vallas on seda põllumajandust väga palju ehk sellepärast see kipubki olema, et metsamaad on rohevõrgustikus, et metsaelustik saaks mööda neid koridore liikuda. Mis puutub nüüd sellesse, kuidas neid alasid majandada võib. Rohekoridore ei tohi läbi lõigata ja on öeldud, et soovituslikult 100 meetrit alati alles jätta. Ehk tegelikult need tingimused nende alade kasutamiseks on hästi leebed.

Eraisik: Idee on väga hea, aga tulevik. Riik hakkab veel ühtlustama tingimusi ja sealt võib tulla üllatusi.

AK: Kui meil on kasutustingimused pandud üldplaneeringusse, siis neid nad ei saa omapoolselt kuidagi ümber muuta või panna neid rangemaks.

VL: Kõigepealt on maakonnaplaneering, kus on öeldud, et rohevõrgustiku tingimused täpsustatakse üldplaneeringus. Kõige rohkem kehtivadki need üldplaneeringu tingimused. Riik võib mingil hetkel teha teise planeeringu kunagi peale, aga see on juba omaette protsess siis. Riik hakkab suunama seda kõige suuremat rohevõrku, mis on ikkagi need looduskaitsealad ja tugivõrgustikud. Kohalikud väiksed rohevõrgud jäävad ilmselt ikkagi kohaliku omavalitsuse haldusesse.

Eraisik: Praegu tahetakse juba Natura äärealasid laiendada.

Eraisik: Millest tuleneb Tirbiku kandis avalik huvi? Kas see oleks nagu müratõke? Seal ju keegi jalutamas ei käi.

MV: See on RMK koostöös määratud ala, kus RMK peab arvestuslikuks seda.

VL: Koostöös omavalitusega peab ta tegema pikaajalise metsamajanduskava.

Eraisik: Seal metsas pole ma küll näinud, et keegi aega veedaks. RMK saab oma pindala plusspunktid kirja Eesti pealt ja kogu lugu.

Eraisik: Küsin selle Uus tn 42 kohta, seal oli see dendropark. Ütlete, et võimalusel säilitatakse, aga üldplaneeringus on kirjas, et detailplaneeringu lahenduse esialgses eskiisi koostamisel on arvestatud kindlas kõneviisis.

AA: Selles ettepanekus oli moodustada kaitseala suurusjärgus 23 000 ruutmeetrit. See hooldatud ja rajatud pargiosa on suurusjärgus 11 000 ruutmeetrit. Selle detaili järgi oli esialgu jäetud alles 4500 ruutmeetrit ja rahvakoosoleku tulemusel jõudsime kokkuleppele, et Kadrina vald tellib dendroloogilise uuringu, mis tehakse maikuus erapooletu eksperdi käest ja sellest lähtuvalt minnakse edasi. Üldplaneeringu menetluse käigus tuli selline võimalus ja me ei teagi, kas on võimalus A või on võimalus B. Kui see dendroloogiline uuring tuleb, siis teeme veelkord selle eskiisi arutelu, kus näitame neid dendroloogia ettepanekuid ja seal võib olla mitmeid ettepanekuid - ümberistutada, laiendada. Täpselt ei tea ning seetõttu ei taha hakata täna spekuleerima, kui suur see ala tuleb. Aga hooldatud ala sellest krundist, kus on istutatud puud, on pool. See on fakt. Vasakule on rajatud aiamaad, puuriidad. Ehk siis vastus on: seal tehakse kõigepealt dendroloogia ja siis otsustatakse.

Protokollis: Veronica Luidalepp